b'\n_START_ARTICLE_\nKarakoramveien\n_START_PARAGRAPH_\nKarakoramveien (urdu: \xd8\xb4\xd8\xa7\xdb\x81\xd8\xb1\xd8\xa7\xdb\x81 \xd9\x82\xd8\xb1\xd8\xa7\xd9\x82\xd8\xb1\xd9\x85, \xc5\x9b\xc4\x81har\xc4\x81ha kar\xc4\x81karam; kinesisk: \xe5\x96\x80\xe5\x96\x87\xe6\x98\x86\xe4\xbb\x91\xe5\x85\xac\xe8\xb7\xaf, K\xc3\xa8l\xc7\x8ek\xc5\xabnl\xc3\xban g\xc5\x8dngl\xc3\xb9) er en vei mellom Pakistan og Folkerepublikken Kina i Karakorumfjellene gjennom Khunjerabpasset. Det er verdens h\xc3\xb8yeste asfalterte vei, med en maksimal h\xc3\xb8yde p\xc3\xa5 4\xc2\xa0693 meter over havet. Veiens strekning regnes til 1\xc2\xa0200 kilometer fra Kashgar i Xinjiang i det vestlige Kina til Havelian i distriktet Abbottabad i Pakistan. Veien er et popul\xc3\xa6rt turistm\xc3\xa5l p\xc3\xa5 grunn av den h\xc3\xb8ye beliggenheten og n\xc3\xa6rheten til sv\xc3\xa6rt h\xc3\xb8ye fjelltopper. P\xc3\xa5 grunn av den usikre situasjonen i Kashmir har veien ogs\xc3\xa5 milit\xc3\xa6r betydning. Den ble bygget i fellesskap av Pakistan og Kina, og stod ferdig i 1978, etter om lag 20 \xc3\xa5rs arbeid. Flere hundre pakistanske og kinesiske arbeidere omkom under arbeidet.'